Франсиско де Кеведо
На Рим, погребан в своите руини

Превод от испански: Рада Панчовска, —

chitanka.info

        Рим търсиш в Рим, поклоннико, но вече

в самия Рим ти Рим не разпознаваш:

труп са, които със стените си е славил,

гроб да си стане Авентино[1] е обречен.

        Царувал нявга, Палатино[2] спи сън вечен;

медалите, които с времето се изличават,

през битките на ерите ни се представят

по-изпоронени от герба им обречен.

        Остана само Тибър[3], напояваха водите

града тогава — гробница днес станал,

те го оплакват кобно, жаловито.

        О, Рим!, от твоето величие, от хубостта ти

това, което беше крепкото, отлитна

и само мимолетното остана.

[1] Авентинският е един от седемте хълма на Рим. Там е живяло простолюдието. ↑

[2] Палатинският хълм се смята люлка на Рим. Там по-късно са разполагали дворците си римските императори. ↑

[3] Тибър — най-голямата река на полуострова, пресича Рим. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.